Al treilea Paşte în vreme de război. Ucrainienii au sărbătorit Învierea Domnului sub focuri de armă. FOTO
Ucrainienii din estul devastat de război s-au adunat duminică la biserică pentru a marca al treilea Paşte sub focuri de armă, în timp ce trupele ruseşti sunt tot mai aproape de a ameninţa unele dintre oraşele cheie ale regiunii, relatează Reuters.
Luptele de pe frontul de est s-au intensificat în ultimele săptămâni, în special în jurul oraşului Ceasiv Iar, în timp ce trupele Kievului aşteaptă ajutorul militar american crucial pentru a respinge avansul Moscovei.
Locuitorii din Kostiantinivka, la 15 kilometri sud-vest, spun că au rămas hotărâţi să sărbătorească Paştele în ciuda înrăutăţirii situaţiei de securitate din cauza invaziei Rusiei, care durează de 26 de luni.
„Am venit în 2022 şi în 2023 şi vom veni din nou", a declarat Natalia Hryhorieva, în vârstă de 58 de ani, în faţa unei biserici ortodoxe, în timp ce aştepta ca un preot să îi binecuvânteze coşul de Paşte cu apă sfinţită.
Focuri de tun au răsunat în fundal în timpul slujbei de dimineaţă, în care preotul a condamnat inamicul "fără Dumnezeu" şi a rostit o rugăciune pentru victoria Ucrainei.
Mai devreme, preşedintele Volodimir Zelenski, într-un mesaj de Paşte de la Kiev, i-a îndemnat pe ucraineni să se unească în rugăciune şi pentru soldaţii de pe linia frontului, spunând că Dumnezeu are un "steag ucrainean pe umăr".
Kostiantinivka este unul dintre cele câteva oraşe cheie deţinute de ucraineni în regiunea industrializată Doneţk, care ar putea deveni următoarea ţintă majoră a Moscovei în cazul în care Ceasiv Iar cade, potrivit analiştilor.
Forţele ruseşti avansează, de asemenea, dinspre sud, după ce au capturat satul Ocheretyne, a declarat duminică Ministerul rus al Apărării.
Cel puţin două persoane au fost ucise în ultimele 24 de ore după ce aşezări din regiune au fost bombardate de 19 ori, a precizat guvernatorul Vadym Filashkin pe Telegram.
„Vrem ca această situaţie să se termine repede, astfel încât copiii noştri să se simtă liniştiţi. Pentru ca ei să poată avea o copilărie”, a declarat Nina Shyshymarieva, în vârstă de 31 de ani, alături de fiica ei cea mică.
Soldații caută binecuvântare
În altă parte, în spatele liniei frontului, trupele ucrainene au căutat, de asemenea, un răgaz de Paşte de la lupte.
Reuters a însoţit un capelan al Brigăzii 93 Mecanizate în timp ce acesta a făcut un tur al bazelor temporare, ale căror locaţii nu au putut fi dezvăluite, pentru a ţine slujbe şi a-i binecuvânta pe soldaţii vizibil obosiţi.
Forţele ucrainene s-au trezit depăşite din punct de vedere al armamentului şi foarte solicitate, în timp ce Kievul se confruntă cu un inamic mai bine dotat şi se străduieşte să îşi revizuiască programul de mobilizare.
Trupele s-au bucurat de produse tradiţionale de Paşte oferite de cunoscuţi şi voluntari. Mulţi au spus că şi-ar fi dorit să poată sărbători cu familiile lor de acasă.
Preotul capelan, Evhen Savchenko, a declarat că slujbele precum cea a lui pot "inspira" oamenii în condiţiile în care situaţia se înrăutăţeşte.
„Când lucrurile sunt dificile, oamenii se întorc într-adevăr către Dumnezeu şi către rugăciunea autentică. (Ei) acordă mai multă atenţie aspectului spiritual. Vedem asta", a spus el.